Llíria impulsarà un projecte pilot d’aprofitament bioenergètic sostenible de prevenció d’incendis
26 de desembre de 2018

Llíria portarà endavant el desenvolupament d’un projecte pilot d’aprofitament bionergètic sostenible de les zones de clara i els matolls, amb l’objectiu de millorar la prevenció dels incendis forestals, a través d’un projecte conjunt amb els municipis d’Alcubles i Andilla.

Així ho ha anunciat l’alcalde de Llíria, Manolo Civera, en la visita que ha realitzat als treballs de clausura i segellat d’un abocador incontrolat, acompanyat per l’alcaldessa d’Alcubles, Blanca Pastor, i l’alcaldessa d’Andilla, Consuelo Alfonso. Els treballs de neteja de l’abocador, que es troba en el llindar dels tres municipis junt a la CV-245, s’estan duent a terme gràcies a una dotació de 350.000 euros de la Conselleria d’Agricultura, Medi Ambient Canvi Climàtic i Desenvolupament Rural.

Després de la visita a l’abocador, els tres edils han comprovat el procés de regeneració de la zona rural, afectada per l’incendi forestal de l’any 2012. Segons el primer edil edetà, la zona presenta “una bona regeneració natural, però ha arribat el moment d’escometre actuacions de millora silvícola de la massa forestal, prevenint els possibles incendis futurs amb un augment de la qualitat de la vegetació”.

Açò és el que persegueix este projecte pilot, desenvolupat al nord-oest espanyol, i que els tres municipis volen exportar a la zona mediterrània amb l’assessorament de TRAGSA. Esta experiència fa un aprofitament de les zones de claror i els matolls per obrir rodals de discontinuïtat del combustible, cosa que produirà zones on l’alzina trobe facilitats per crear zones de trufa.

D’aquesta manera, tal com han reconegut els representants dels tres municipis, s’iniciarà la recuperació d’uns paisatges i ecosistemes “que van ser past de les flames per culpa de dècades d’abandonament, produint una catàstrofe social, ambiental i econòmica”.

Durant la visita, després d’inspeccionar els mollons de separació dels termes municipals, l’alcalde de Llíria va anunciar que s’intensificarà la seua reparació, ja que alguns d’ells estan desapareguts o en mal estat. A més s’impulsarà la revisió i actualització, junt a l’Institut Cartogràfic Valencià, de tots els llindars del terme municipal de Llíria.